Ouers waarsku ná soen glo tot baba se dood lei | Maroela Media
Mariana Sifrit (Foto: Nicole Sifrit/Facebook)
'n Babadogtertjie van net 18 dae oud is dood nadat sy virale meningitis opgedoen het weens 'n herpesvirus wat sy vermoedelik gekry het toe sy gesoen is.
Nicole Sifrit, die baba se ma van die Amerikaanse deelstaat Iowa, het vandeesweek op Facebook geskryf sy en haar man, Shane, is gebroke ná die afsterwe van hul babadogtertjie.
Sifrit het op Facebook gesê hul babatjie het aanvanklik gesukkel om te eet. Sy kon later ook nie meer wakker bly nie, en haar asemhaling het kort ná die eerste gevaartekens abnormaal vinnig en vlak geraak.
Die klein Mariana is met virale meningitis gediagnoseer, en die dokters kon niks aan haar toestand doen nie omdat die virus reeds te veel skade aan haar liggaampie aangerig het.
"Haar gesondheidstoestand het met rasse skrede agteruitgegaan. Haar toestand het elke dag versleg. Die virus het al haar organe beskadig. Sy het lewerversaking gekry, en later nierversaking. Daar was niks wat ons kon doen, behalwe om haar laaste paar dae vir haar gemaklik te probeer maak nie," sê Sifrit.
Volgens dokters het Mariana virale breinvliesontsteking opgedoen as gevolg van 'n herpesvirus wat in wese eintlik 'n koorsblaar is. Dokters het gesê hul baba moes deur iemand gesoen gewees het wat 'n koorsblaar gehad en uiteraard ook dié virus onder lede gehad het.
Albei ouers is intussen vir die herpesvirus getoets en die uitslae was negatief.
Babas word nie met 'n ontwikkelde immuunstelsel gebore nie. 'n Virus soos dié van 'n koorsblaar kan dus die lewe van 'n baba eis, terwyl dit geen skade aan 'n volwassene sal aanrig nie. Volgens navorsing van Johns Hopkins Medicine is sowat 50% tot 80% van alle volwassenes draers van dié herpesvirus.
Sifrit het haar intussen tot sosiale media gewend om ander ouers te waarsku. "Ek het nooit gedink dit kan met ons gebeur nie," het sy gesê. "Ons wil bewusmaking bewerkstellig onder ander ouers van pasgebore babas. Hulle moet versigtig wees wanneer mense hulle besoek en hul baba wil vertroetel – en moenie toelaat dat enigiemand jou baba soen nie," sê sy.
"Ons is net dankbaar dat ons haar kon groet. Daar is baie ouers wie se kinders skielik sterf. Nou het ons 'n doel om bewusmaking te skep."
Dan dink mense ek is mal as ek se niemand sal my baba soen nie. Nou sien hulle.
Ek as groot mens is nie eens 'n groot soen fan nie. Hoekom moet ons mekaar soen as ons groet hallo of baai. Dis 'n ander saak as mens naby familie is, maar nee dankie ek sal maar die soene vir my gesin spaar.
Weet die ouers wie die ou dingetjie gesoen het wat die virus gedra het? Ek wonder wat gaan deur die een se kop wat geweet het hy/sy het n koorsblaar en nog steeds n babatjie soen?